b'\n_START_ARTICLE_\nVinko Kambi\xc4\x8d\n_START_SECTION_\n\xc5\xbdivljenje\n_START_PARAGRAPH_\nLeta 1939 je vpisal \xc5\xa1tudij medicine na Medicinski fakulteti v Ljubljani, \xc5\xa1tudij pa je po prekinitvi zaradi druge svetovne vojne kon\xc4\x8dal v Zagrebu ter pridobil naziv doktorja splo\xc5\xa1ne medicine. Nato se je usmeril v otorinolaringologijo in leta 1956 kon\xc4\x8dal specializacijo, nakar se je zaposlil na Kliniki za otorinolaringologijo v Ljubljani. Leta 1959 je postal asistent na Medicinski fakulteti v Ljubljani in pet let kasneje docent. Doktoriral je leta 1968 in postal najprej izredni, leta 1973 pa redni profesor. Med letoma 1969 in 1987 je bil direktor Univerzitetne klinike za otorinolaringologijo in cervikofacialno kirurgijo ter predstojnik Katedre za otorinolaringologijo, med 1979 in 1981 pa tudi dekan Medicinske fakultete._NEWLINE_Kambi\xc4\x8d je bil eden vodilnih otorinolaringologov na obmo\xc4\x8dju tedanje Jugoslavije, prepoznan tudi v tujini. Posve\xc4\x8dal se je predvsem rakavim obolenjem glave in vratu ter na tem podro\xc4\x8dju izpopolnjeval kirur\xc5\xa1ke metode in instrumente. Med njegovimi odmevnej\xc5\xa1imi prispevki je tudi sistem klasifikacije po\xc5\xa1kodb grla, ki ga je opisal v temeljnem delu Epithelial Hyperplastic Lesions of the Larynx (Elsevier, 1995). Pod njegovim vodstvom je Klinika za otorinolaringologijo postala mednarodno priznana ustanova, znan pa je bil tudi kot organizator \xc5\xa1tevilnih znanstvenih sre\xc4\x8danj in mentor mladih otorinolaringologov. Aktiven je ostal tudi po upokojitvi in je do konca svoje kariere objavil preko 300 znanstvenih in strokovnih del.\n_START_SECTION_\nZasebno \xc5\xbeivljenje\n_START_PARAGRAPH_\nV zasebnem \xc5\xbeivljenju je bil velik ljubitelj likovne umetnosti in zbiratelj, predvsem del slovenskih impresionistov. V svoji rojstni hi\xc5\xa1i v Metliki je uredil galerijo zbranih del in jo leta 2001 podaril mestu, a je malo pred slavnostnim odprtjem po kratki bolezni umrl v Ljubljani._NEWLINE_Poro\xc4\x8den je bil z operno pevko Vilmo Bukovec.\n_START_SECTION_\nPriznanja\n_START_PARAGRAPH_\nLeta 1989 je bil izvoljen za rednega \xc4\x8dlana Slovenske akademije znanosti in umetnosti. Za svoje raziskovalno delo je prejel tudi \xc5\xa1tevilne nagrade, med njimi nagrado sklada Borisa Kidri\xc4\x8da (1972), Kidri\xc4\x8devo nagrado (1978), Srebrni \xc4\x8dastni znak svobode RS (1999) in Zoisovo nagrado (2000).'